|  |  |
| --- | --- |
| **Hajdúszoboszlói Polgármesteri Hivatal****Igazgatási Iroda/Egészségügyi, Szociális Igazgatás**4200 Hajdúszoboszló, Hősök tere 1.Telefon: 557-314, Fax: 361-650 | kódszám |

|  |  |  |
| --- | --- | --- |
| Ügyiratszám:11781/2018 | Ügyintéző: | Lockár Zsuzsa |
| Ellenőrizte: | Dede Erika irodavezető-helyettes |
| Megtárgyalja:  | Igazgatási, Nevelési, Egészségügyi, Szociális Bizottság |

**ELŐTERJESZTÉS**

**a Bursa Hungarica Felsőoktatási Önkormányzati Ösztöndíjpályázat rendszer Szabályzatának módosítására**

**Tisztelt Bizottság!**

**A hátrányos szociális helyzetű fiatalok számára** ismételten kiírták a Bursa Hungarica Felsőoktatási Önkormányzati Ösztöndíjpályázat 2019. évi fordulóját, a csatlakozásról 2018. szeptember 13-i ülésén döntött a Tisztelt Képviselő-testület pozitívan. Most már a pontos információk birtokában az Általános Szerződési Feltételeket (továbbiakban: ÁSZF) áttanulmányozva technikai módosításokra van szükség ahhoz, hogy jogszabályszerűen járjunk el a pályázati kiírás során. A korábbi évek tapasztalatait figyelembe véve a bér és minimálbéremelkedés miatt úgy gondoljuk, hogy szükség van a jogosultsági feltételeknél meghatározott egy főre jutó jövedelem emelésére, mivel más támogatásoknál tapasztaltuk, hogy csökkent a támogatottak száma, mert a néhány ezer forintos béremelés miatt ügyfeleink elvesztették jogosultságukat. Szeretnék minél több tanulni akaró fiatalt támogatni, ezért javasoljuk az emelést.

**A módosítások és a kiegészítések a következők:**

**1./** A szabályzat II. pontja (Általános rész) kiegészült néhány új jogszabállyal:

- az elektronikus ügyintézés és a bizalmi szolgáltatások általános szabályairól szóló 2015. évi CCXXII. törvény

- az elektronikus ügyintézés részletszabályairól szóló 451/2016. (XII. 19.) Korm. rendelet, az információs önrendelkezési jogról és az információszabadságról szóló 2011. évi CXII. törvény

- a Büntető Törvénykönyvről szóló 2012. évi C. törvény (Btk), adatvédelmi rendelkezések

**2./** Az Általános rész 5. pontjának a teljes kicserélése történt az ÁSZF-nek megfelelően az alábbiak szerint:

A pályázati űrlap csak a pályázati kiírásban meghatározott kötelező mellékletekkel együtt érvényes, valamely melléklet hiányában a pályázat formai hibásnak minősül. A pályázat benyújtási határidejét követően hiánypótlásra van lehetőség a hiánypótlási felhívástól számított 5 munkanapon belül. A határidőn túl benyújtott, vagy formailag nem megfelelő pályázatok az EPER-Bursa rendszerben a bírálatból kizárásra kerülnek, ahol egyben a kizárás oka is rögzítésre kerül. A határidőn belül benyújtott, formailag megfelelő pályázat elbírálása alapján a pályázó minimum 1.000.-Ft havi támogatásban részesül, vagy a pályázó támogatási igénye elutasításra kerül. Az általános ügyintézési határidőket az Általános Szerződési Feltételek 2. számú melléklete, „Lebonyolítási Ütemterv” címmel tartalmazza.

**3./** A szabályzat III. pontjának teljes kicserélése történt az alábbiak szerint:

***A szabályzat hatálya***

***8. a) Az "A" típusú pályázatra azok az önkormányzat területén lakóhellyel rendelkező, hátrányos szociális helyzetű hallgatók jelentkezhetnek, akik felsőoktatási intézményben (felsőoktatási hallgatói jogviszony keretében) teljes idejű (nappali munkarend) alapképzésben, mesterképzésben, osztatlan képzésben vagy felsőfokú, illetve felsőoktatási szakképzésben folytatják tanulmányaikat.***

***Az ösztöndíjra pályázhatnak a 2018 szeptemberében felsőoktatási tanulmányaik utolsó évét megkezdő hallgatók is. Amennyiben az ösztöndíjas hallgatói jogviszonya 2019 őszén már nem áll fenn, úgy a 2019/2020. tanév első félévére eső ösztöndíj már nem kerül folyósításra.***

***Az ösztöndíjra pályázatot nyújthatnak be azok a hallgatók is, akiknek a hallgatói jogviszonya a felsőoktatási intézményben a pályázás időpontjában szünetel. Az ösztöndíj folyósításának feltétele, hogy a 2018/2019. tanév második félévére a beiratkozott hallgató aktív hallgatói jogviszonnyal rendelkezzen.***

***b) A "B" típusú ösztöndíjpályázatra azok az önkormányzat területén lakóhellyel rendelkező, hátrányos szociális helyzetű a 2018/2019. tanévben utolsó éves, érettségi előtt álló középiskolás, illetve felsőfokú végzettséggel nem rendelkező, felsőoktatási intézménybe felvételt még nem nyert, érettségizett pályázók jelentkezhetnek, akik a 2019/2020. tanévtől kezdődően felsőoktatási intézményben teljes idejű (nappali munkarend) alapképzésben, osztatlan képzésben vagy felsőoktatási szakképzésben kívánnak részt venni.***

***A „B” típusú pályázatra jelentkezők közül csak azok részesülhetnek ösztöndíjban, akik a 2019. évi általános felvételi eljárásban először nyernek felvételt felsőoktatási intézménybe, és tanulmányaikat a 2019/2020. tanévben ténylegesen megkezdik.***

***c) Nem részesülhet ösztöndíjban az a pályázó, aki:***

***- a Magyar Honvédség és a rendvédelmi feladatot ellátó szervek hivatásos és szerződéses állományú hallgatója***

***- doktori (PhD) képzésben vesz részt***

***- kizárólag külföldi intézménnyel áll hallgatói jogviszonyban és/vagy vendéghallgatói képzésben vesz részt***

***- a pályázó háztartásában az egy főre jutó havi jövedelem meghaladja az V./1 pontban meghatározott jövedelmi értékhatárokat***

**4./** A szabályzat IV. pontjában a módosítás, kiegészítés csak pontosítást tartalmaz, valamint olyan kiegészítéseket, amelyet az ÁSZF nem tartalmaz:

- IV. pont 9.(b) alpontja és (c) alpontja összevonásra kerül az alábbiak szerint:

Az ösztöndíj elbírálásához a megfelelő pályázati űrlapot és a szabályzat 1. számú mellékletében meghatározott kötelezően csatolandó jövedelemigazolásokat, mellékleteket kell benyújtani a pályázati kiírásban meghatározott határidőig.

* IV. pont 12.(a) alpontja az alábbiakra módosul: Az ösztöndíj összege „A” típusú és „B” típusú pályázat esetén legfeljebb havi 5.000.-Ft lehet
* IV. pont 12. alpontja kiegészül c), ca), cb), cc), cd), ce), cf) alpontokkal az alábbiak szerint:
* c) Az ösztöndíj folyósításának egyéb szabályai
* ca) ’A’ típusú pályázat esetén amennyiben a felsőoktatási hallgatók számára megítélt ösztöndíj a felsőoktatási intézmény jogosultsági ellenőrzését követően a felsőoktatási intézmény által megvonásra kerül - mivel a hallgató az ösztöndíj folyósítás feltételeinek nem felel meg – ebben az esetben az önkormányzat sem folyósítja tovább más jogcímen a megítélt támogatást.
* cb) ’A’ típusú pályázat esetén a felsőoktatási hallgatók számára a már megítélt támogatást az önkormányzat az ösztöndíjas lakóhelyének megváltozását követően nem vonja vissza megszüntető határozattal, azaz a már megítélt támogatást továbbfolyósítja.
* cc) ’B’ típusú pályázat esetén a szakbizottság a korábban megítélt támogatást megszüntető határozattal visszavonja, ha a felülvizsgálat során kiderül, hogy az ösztöndíjas szociális rászorultsága már nem áll fenn, valamint, ha az ösztöndíjas a szociális rászorultság vizsgálata során az önkormányzat által kért igazolásokat nem bocsátja rendelkezésre vagy az önkormányzattal a vizsgálat során az együttműködést egyéb módon kifejezetten megtagadja.
* cd) ’B’ típusú pályázat esetén amennyiben a felsőoktatási intézménybe jelentkezők számára megítélt ösztöndíj a felsőoktatási intézmény jogosultsági ellenőrzését követően a felsőoktatási intézmény által megvonásra kerül - mivel a támogatott a hatályos jogszabályok alapján nem jogosult Bursa Hungarica ösztöndíjra – ebben az esetben a szakbizottság sem folyósítja más jogcímen a megítélt támogatást.
* ce) ’B’ típusú pályázat esetén amennyiben az ösztöndíjas elköltözik a települési önkormányzat illetékességi területéről - melyet a pályázó köteles bejelenteni - a már megállapított támogatást a szakbizottság megszüntető határozattal visszavonja.
* cf) A fent felsorolt esetekben a megszüntető határozat csak a meghozatalát követő tanulmányi félévtől ható hatállyal hozható meg.

**5./** A következő jelentős módosítás a szabályzat V. pontját érinti, azaz a jogosultsági feltételeket. Az alábbiak szerint javasoljuk a táblázat módosítását:

Az ösztöndíj összege a jövedelmi feltételek alapján:

|  |  |  |  |
| --- | --- | --- | --- |
|  | **A.**Egy főre jutó nettó jövedelem | **B.** Adható támogatás összege/hó | **C.** A mindenkori öregségi nyugdíj %-a |
|  **1.** |  0-71.250 Ft | 5000 Ft |  0%-250%-áig |
|  **2.** |  71.251-99.750 Ft |  4000 Ft |  250 %-ot meghaladó - 350 %-ig |
|  **3.**  |  99.751-128.250 Ft | 3500 Ft |  350 %-ot meghaladó -450 %-ig |

A fentiek alapján az 1/a) pontnál (egyedül élő pályázó, vagy a pályázót egyedülállóként nevelő szülő esetében) az értékhatár 470%, azaz 133.950 Ft lesz.

A jövedelem határok eltolása következtében várható esetleges többletkiadás rendelkezésre áll a költségvetésben.

**6./**

**-** A szabályzatVI.pontjának 1. alpontja az alábbiakra módosul:

Az Önkormányzat a Hajdúszoboszlói Polgármesteri Hivatal „C” épületének bejáratánál az Egészségügyi, Szociális Igazgatás hirdetőtábláján kifüggeszti, hivatalos honlapján nyilvánosságra hozza a támogatások összesített adatait. Az Egészségügyi, Szociális Igazgatás az EPER-Bursa rendszeren keresztül elektronikusan, valamint postai úton – írásban - értesíti a pályázókat a szakbizottság döntéséről és annak indokáról.

-A szabályzatVI.pontjának 2. alpontjában kerül módosításra az évszám, 2019-re módosul.

**7./** A szabályzat 1. számú mellékletének teljes kicserélésére van szükség a jogszabályoknak és az ÁSZF-nek megfelelően.

**8./** Utolsó módosításként javasoljuk a bizottság részére a szabályzat újraszámozását, egységesítését az alábbiak szerint: A főbb pontok számozása – amely római szám – nem változna, azonban ezeken belül az alpontok 1-es sorszámmal kezdődnének - amely arab szám - és ezt követően a további alpontok az abc-t követnék.

Az előterjesztés mellékletét képezi a módosított és egységes szerkezetbe foglalt szabályzattervezet és annak mellékletei.

**Kérem a Tisztelt Bizottságot az előterjesztés mellékletével együtt megtárgyalni és elfogadni szíveskedjen.**

**Határozati Javaslat:**

**Hajdúszoboszló Város Önkormányzatának Igazgatási, Nevelési, Egészségügyi, Szociális Bizottsága az előterjesztést támogatja és az előterjesztés mellékletét képező Hajdúszoboszló Város Önkormányzatának 2018. október 01-től hatályos Bursa Hungarica Felsőoktatási Önkormányzati Ösztöndíjpályázat Szabályzatát elfogadja.**

**Felelős: irodavezető-helyettes**

**Határidő: folyamatos, ……………**

Hajdúszoboszló, 2018. szeptember 20.

 Dede Erika Lockár Zsuzsa

 irodavezető-helyettes megbízásából ügyintéző